b'\n_START_ARTICLE_\nHrvatski povijesni muzej\n_START_SECTION_\nPovijest\n_START_PARAGRAPH_\nHrvatski povijesni muzej proiza\xc5\xa1ao je iz \xe2\x80\x9ehistori\xc4\x8dkog razdjela\xe2\x80\x9c, odnosno povijesnih zbirki nekada\xc5\xa1njeg Narodnog muzeja otvorenog za javnost u rujnu 1846. u zgradi Narodnog doma u Opati\xc4\x8dkoj 18 u Zagrebu._NEWLINE_Danas je u istoj zgradi smje\xc5\xa1ten Zavod za povijest hrvatske knji\xc5\xbeevnosti, kazali\xc5\xa1ta i glazbe HAZU. Predmeti iz zbirki Narodnog muzeja postali su temeljem zbirki budu\xc4\x87ih Prirodoslovnog, Arheolo\xc5\xa1kog i Hrvatskog povijesnog muzeja. Godine 1866. formirani su prvi takvi odjeli: naravoslovni (prirodoslovni) i starinski (arheolo\xc5\xa1ki). Prirodoslovni muzej prvi je dobio \xe2\x80\x9estalno boravi\xc5\xa1te\xe2\x80\x9c 1968. godine u zgradi nekada\xc5\xa1njeg Amadeovoa teatra u Demetrovoj ulici broj 1, gdje se nalazi i danas.  Arheolo\xc5\xa1ki odjel postao je samostalna ustanova 1939. godine kada je Narodni muzej slu\xc5\xbebeno prestao postojati, ali je naziv \xe2\x80\x9eArheolo\xc5\xa1ki muzej\xe2\x80\x9c dobio tek 1945. kada je preseljen na dana\xc5\xa1nju adresu u pala\xc4\x8du Vranyczany-Hafner  na Trgu Nikole \xc5\xa0ubi\xc4\x87a Zrinskog 19. Povijesne zbirke ostale su u sklopu Arheolo\xc5\xa1kog odjela, a dio kamenih spomenika i dalje se nalazio u pala\xc4\x8di Narodnog doma u Opati\xc4\x8dkoj ulici._NEWLINE_Godine 1951. formiran je Povijesni muzej Hrvatske, ali pod upravom Jugoslavenske akademije znanosti i umjetnosti._NEWLINE_Godine 1959. Zagreb je dobio novu gradsku vije\xc4\x87nicu, a gradona\xc4\x8delnik Ve\xc4\x87eslav Holjevac ustupio je Povijesnom muzeju Hrvatske na \xc2\xbbbesplatno kori\xc5\xa1tenje\xc2\xab\xc2\xa0pala\xc4\x8du u Mato\xc5\xa1evoj 9.  Povijesni muzej Hrvatske formalno je osnovan kao samostalna ustanova tek 21. prosinca 1962. kada je istupio iz Jugoslavenske akademije znanosti i umjetnosti._NEWLINE_Godine 1991. donesena je odluka o spajanju Povijesnog muzeja Hrvatske i Muzeja revolucije naroda Hrvatske (osnovanog 1945. godine sa zada\xc4\x87om prikupljanja dokumenata iz narodno-oslobodila\xc4\x8dke borbe) u jedinstvenu muzejsku ustanovu pod nazivom Hrvatski povijesni muzej._NEWLINE_Hrvatski povijesni muzej danas je mati\xc4\x8dna muzejska institucija za sve povijesne muzeje i povijesne zbirke u okviru Mre\xc5\xbee muzeja Republike Hrvatske._NEWLINE_U srpnju 2007. Vlada Republike Hrvatske otkupila je zgradu nekada\xc5\xa1nje Tvornice duhana Zagreb, za\xc5\xa1ti\xc4\x87eno kulturno dobro i izvanredni primjer arhitekture industrijske ba\xc5\xa1tine, s namjenom trajnog smje\xc5\xa1taja Hrvatskoga povijesnog muzeja. U tijeku su radovi preure\xc4\x91enja tvorni\xc4\x8dkog kompleksa kako bi se ispunili svi standardi potrebni za funkcioniranje muzeja. Preseljenjem na novu lokaciju Hrvatski povijesni muzej kona\xc4\x8dno \xc4\x87e dobiti prostor u kojem \xc4\x87e biti mogu\xc4\x87e ispuniti temeljnu zada\xc4\x87u ove institucije \xe2\x80\x93 realizirati stalni postav muzeja.\n_START_SECTION_\nZbirke\n_START_PARAGRAPH_\nMuzej ima sedamnaest zbirki sa preko 300 000 predmeta._NEWLINE_Arheolo\xc5\xa1ka zbirka Hrvatskog povijesnog muzeja jedna je od novijih zbirki. Nekoliko predmeta dopremljeno je kao dar Narodnom muzeju po\xc4\x8detkom 20. stolje\xc4\x87a, a sav ostali inventar sakupljen je u drugoj polovini 20. stolje\xc4\x87a. Zbirka ima 721 predmet koji pripadaju razdoblju izme\xc4\x91u 14. i 19. stolje\xc4\x87a._NEWLINE_Dvije Dokumentarne zbirke - Dokumentarna zbirka I i Dokumentarna zbirka II sadr\xc5\xbee velik broj najrazli\xc4\x8ditijih predmeta dokumentarnog karaktera - statute, povelje, diplome, razglednice, fotografije, razli\xc4\x8dite vrste tiska itd. Dokumentarna zbirka I vremenski obuhva\xc4\x87a razdoblje od 16. stolje\xc4\x87a do po\xc4\x8detka Drugoga svjetskog rata, a Dokumentarna zbirka II od po\xc4\x8detka 20. stolje\xc4\x87a do danas._NEWLINE_Kartografska zbirka sadr\xc5\xbei karte, planove i atlase nastale u razdoblju od 16. stolje\xc4\x87a do suvremenih kartografskih izdanja s kraja 20. stolje\xc4\x87a. Zbirka ima vi\xc5\xa1e od 2000 predmeta._NEWLINE_Likovna zbirka 20. stolje\xc4\x87a sadr\xc5\xbeava tri podzbirke. Prvu podzbirku sa\xc4\x8dinjavaju crte\xc5\xbei, grafike i slike, drugu skulpture, a tre\xc4\x87u plakati. Zastupljeni su umjetnici poput Ljube Babi\xc4\x87a, Emanuela Vidovi\xc4\x87a, Oskara Hermana, Naste Rojc, Ivana Me\xc5\xa1trovi\xc4\x87a, Omera Mujad\xc5\xbei\xc4\x87a, Vladimira Beci\xc4\x87a, Antuna Motike, Marijana Detonija, Antuna Augustin\xc4\x8di\xc4\x87a, Vanje Radau\xc5\xa1a, Franje Mraza, Ede Murti\xc4\x87a, Zlatka Price, Vlade Kristla, Borisa Bu\xc4\x87ana, Ivana Picelja, Vjenceslava Richtera, Aleksandra Srneca, Josipa Vani\xc5\xa1te, Ivana Ko\xc5\xbeari\xc4\x87a, Sanje Ivekovi\xc4\x87, Mladena Stilinovi\xc4\x87a i dr._NEWLINE_Numizmati\xc4\x8dka zbirka Hrvatskog povijesnog muzeja  ima ne\xc5\xa1to vi\xc5\xa1e od 3000 predmeta. Ve\xc4\x87inu predmeta \xc4\x8dini kovani i papirni novac dr\xc5\xbeava u \xc4\x8dijem je sastavu bila Hrvatska tijekom 20. stolje\xc4\x87a (Austro-Ugarska, Kraljevstvo SHS, Kraljevina SHS, Kraljevina Jugoslavija, NDH te FNRJ i SFRJ). Manji dio predmeta \xc4\x8dine kovanice iz antike, srednjeg i ranog novog vijeka te kovani i papirnati novac raznih europskih dr\xc5\xbeava._NEWLINE_Sakralna zbirka sadr\xc5\xbei predmete koji su nastali u doma\xc4\x87im i stranim centrima u razdoblju od 9. do 20. stolje\xc4\x87a. Osim predmeta iz katoli\xc4\x8dkog obreda Sakralna zbirka sadr\xc5\xbeava i nekoliko predmeta pravoslavnog i \xc5\xbeidovskog obreda. Veli\xc4\x8dinom i kvalitetom izrade posebno se izdvaja kasnobarokni \xe2\x80\x9eOltar obra\xc4\x87enja sv. Pavla\xe2\x80\x9c koji se izvorno nalazio u \xc5\xbeupnoj crkvi sv. Marka u Zagrebu._NEWLINE_Jedna je od najve\xc4\x87ih zbirki Zbirka fotografija, filmova i negativa koja sadr\xc5\xbei fotografije, filmove, negative, albume i dijapozitive u razdoblju od po\xc4\x8detka 20. stolje\xc4\x87a do danas. Tijekom Domovinskog rata zbirka je pove\xc4\x87ana s 8000 fotografija i negativa koji dokumentiraju tada\xc5\xa1nje doga\xc4\x91aje._NEWLINE_Zbrika herladike i sfragistike sadr\xc5\xbei vi\xc5\xa1e od 5000 predmeta (grbovnica, grbova, rodoslovlja, pe\xc4\x8datnjaka i pe\xc4\x8data) koji obuhva\xc4\x87aju razdoblje od 14. do kraja 20. stolje\xc4\x87a i vezani su uz podru\xc4\x8dje kontinentalne, sredi\xc5\xa1nje Hrvatske._NEWLINE_Zbirka kamenih spomenika sadr\xc5\xbei vi\xc5\xa1e od 200 predmeta koji obuhva\xc4\x87aju razdoblje od 12. do 20. stolje\xc4\x87a s podru\xc4\x8dja \xc4\x8ditave Hrvatske. Nekoliko je predmeta iz inozemstva (Italija, Slovenija, Bosna i Hercegovina, Srbija)._NEWLINE_Zbirka odlikovanja ima pribli\xc5\xbeno 4000 odlikovanja, \xc5\xa1to je najve\xc4\x87a zbirka tog tipa u Hrvatskoj i regiji. Zastupljena su europska i svjetska odlikovanja od 19. stolje\xc4\x87a do danas. Najve\xc4\x87i dio odlikovanja darovao je Muzeju 1982. godine dr. Veljko Malinar, kolekcionar iz Zagreba._NEWLINE_Zbirka odora sadr\xc5\xbei oko 800 predmeta, uglavnom pojedina\xc4\x8dne dijelove uniforma koje su bile kori\xc5\xa1tene u Habsbur\xc5\xa1koj, odnosno Austro-Ugarskoj Monarhiji tijekom 19. i po\xc4\x8detkom 20. stolje\xc4\x87a. Manji dio zbirke sa\xc4\x8dinjavaju vojne uniforme iz vremena Kraljevine SHS i kasnije Kraljevine Jugoslavije, vojne uniforme iz vremena II. svjetskog rata i SFR Jugoslavije._NEWLINE_Zbirka oru\xc5\xbeja po broju predmeta i raznolikosti najzna\xc4\x8dajnija je zbirka tog tipa u Hrvatskoj. Obuhva\xc4\x87a razdoblje od 11. stolje\xc4\x87a do danas, a oru\xc5\xbeje potje\xc4\x8de uglavnom s podru\xc4\x8dja povijesnih zemalja Hrvatske, Slavonije i Dalmacije ili iz okolnih krajeva \xe2\x80\x93 naro\xc4\x8dito onih pod turskom vla\xc5\xa1\xc4\x87u. Zbirka sadr\xc5\xbei vi\xc5\xa1e od 5500 predmeta koji su okupljeni u tri osnovne podskupine: hladno oru\xc5\xbeje, vatreno oru\xc5\xbeje i vojna oprema._NEWLINE_Zbirka predmeta iz svakodnevnog \xc5\xbeivota ima preko 4000 predmeta koji obuhva\xc4\x87aju razdoblje od razvijenog srednjeg vijeka (12. \xe2\x80\x93 14.st.) do danas. Sa\xc4\x8dinjavaju je predmeti vezani uz stare obrte, poku\xc4\x87stvo, satovi i mjerni instrumenti, ku\xc4\x87anski inventar i oru\xc4\x91e, razni odjevni predmeti me\xc4\x91u kojima posebnu podskupinu \xc4\x8dine magnatske odore i nakit, potom osobni predmeti kao \xc5\xa1to su modni i toaletni pribor i drugi predmeti svakodnevne upotrebe._NEWLINE_Zbirka slika, grafika i skulptura ima preko 6000 predmeta. Zbirka slika ima preko 1200 djela, od \xc4\x8dega su najve\xc4\x87i dio portreti, zatim historijsko slikarstvo, vedute, pejza\xc5\xbei i \xc5\xbeanr scene, a u najmanjem broju zastupljeno je sakralno slikarstvo. Potpisana su ili pripisana djela poznatih stranih (Jean Fouquet, Martin van Meytens Mla\xc4\x91i, Stephan Dorffmeister Stariji, J. B. Lampi Stariji, Johann Michael Millitz, Jean Auguste Dominique Ingres, Barbara Krafft, Johann Daniel Donat, Franz Eybl, Friedrich von Amerling, Josef Kriehuber, Ferdinand Georg Waldm\xc3\xbcller, August Prinzhofer, Franz Schrotzberg, Wilhelm August Rieder i dr.) ili doma\xc4\x87ih slikara (Johann Killian Herrlein, Vjekoslav Karas, Ivan Skvar\xc4\x8dina, Jakov Stager, Mihael Stroy, Franti\xc5\xa1ek Wiehl, Josip Franjo M\xc3\xbccke, Ivan Zasche, Jakov \xc5\xa0a\xc5\xa1el, Vlaho Bukovac, Miroslav Kraljevi\xc4\x87, Joso Bu\xc5\xbean, Ivan Ti\xc5\xa1ov i dr.) ili pak kvalitetni radovi anonimnih umjetnika. Grafi\xc4\x8dka zbirka danas ima preko 5000 listova, nastalih u vremenu od 15. do po\xc4\x8detka 20. stolje\xc4\x87a. Zbirka skulptura sastoji se od 125 djela, uglavnom portretnih bista i reljefa, radova Ivana Rendi\xc4\x87a, Antonia Canove, Antona Dominika Fernkorna, Ive Kerdi\xc4\x87a, Rudolfa Valdeca i dr. Unutar ove zbirke \xc4\x8duva se i nekoliko posmrtnih maski, me\xc4\x91u njima i maske bana Josipa Jela\xc4\x8di\xc4\x87a, Isidora Kr\xc5\xa1njavog i Dore Peja\xc4\x8devi\xc4\x87._NEWLINE_Zbirka varia najmla\xc4\x91a je zbirka Hrvatskog povijesnog muzeja, osnovana 2002. godine. Vremenski obuhva\xc4\x87a razdoblje od 1918. do danas. Najve\xc4\x87i broj predmeta odnosi se na razdoblje Drugoga svjetskog rata i socijalisti\xc4\x8dke Jugoslavije. Sadr\xc5\xbei predmete poput kazali\xc5\xa1nih kostima izra\xc4\x91enih u nu\xc5\xbedi od ru\xc4\x8dno bojene padobranske svile i dijelova narodnih no\xc5\xa1nji, ru\xc4\x8dno izra\xc4\x91enih predmeta u izbjegli\xc4\x8dkom logoru El Shatt, gramofonskih plo\xc4\x8da s revolucionarnim pjesmama pu\xc5\xa1tanim na radnim akcijama, dijela zida usta\xc5\xa1kog logora s ispisanom porukom zatvorenika netom prije strijeljanja i sli\xc4\x8dne predmete koji neposredno svjedo\xc4\x8de o duhu svojega vremena._NEWLINE_Jezgru Zbirke zastava i zastavnih vrpci \xc4\x8dini 150 zastava i stotinjak zastavnih vrpci. U Zbirci su sabrane: banderijske, vojne, dr\xc5\xbeavne, krunidbene, banske i \xc5\xbeupanijske zastave, najstarije hrvatske nacionalne zastave (hrvatske trobojnice iz 1848.), zastave s elementima dr\xc5\xbeavne simbolike te one strukovnih i gra\xc4\x91anskih udru\xc5\xbeenja. Najstarije zastave u zbirki potje\xc4\x8du iz 17. stolje\xc4\x87a.'